Mann knivdrept på Kongsberg
De to skal være bekjente, og møtte hverandre på byen lørdag før siktede ble med drapsofferet hjem til leiligheten hans. Klokken 04.04 fikk politiet meldingen om at det hadde skjedd en knivstikking i huset. – Da vi kom frem fant vi fornærmede hardt skadet i sitt eget hjem. Vi tilkalte ambulanse, men vedkommende ble senere erklært død på sykehuset. Vi pågrep også en mulig gjerningsperson i forbindelse med hendelsen, sier operasjonsleder i Sør-Øst politidistrikt Svein Erik Gevelt til VG. Luftambulansen ble også rekvirert, men kunne ikke ta av, på grunn av for dårlig vær. Det ble også utført livreddende førstehjelp på stedet. Begge er ifølge politiet av somalisk opprinnelse, men har vært tilknyttet Kongsberg i mange år. Politiet har fremdeles ingen formening om hva som kan ha utløst knivstikkingen natt til lørdag. – Det var flere vitner på stedet, men det er for tidlig å si noe om motivet, og det er noe vi håper den videre etterforskningen vil avdekke. Det vi vet er at siktede skal ha vært gjest hos avdøde, sier jourhavende jurist i Sør-Øst politidistrikt Kari-Anne Hille Valla til VG. Hun opplyser at de to involverte er kjenninger av politiet, men for mindre alvorlige forhold. Avdøde er sendt til rettsmedisinsk institutt i Oslo for videre obduksjon, mens siktede blir fremstilt for fengsling mandag.
En somalisk mann i 30-årene er siktet for å ha drept en jevnaldrende mann i sitt eget hjem natt til lørdag.